钦定古今图书集成/明伦汇编/官常典/第492卷 > 郭知运
## 钦定古今图书集成/明伦汇编/官常典/第492卷 > 郭知运

按《唐书》本传，“知运字逢时，瓜州晋昌人。长七尺，猿臂
虎口。以格斗功累补秦州三度府果毅。从郭虔瓘破
突厥有功，加右骁卫将军，封介休县公。吐蕃将坌达
延乞力徐寇渭源，盗牧马，诏知运与薛讷、王晙等相
犄角败之。进阶冠军大将军，兼临洮军使，封太原郡
公，赐赉万计。徙陇右诸军节度大使、鄯州都督。突厥”
降户阿悉烂𨁂跌思泰率众叛，执单于都护张知运。
诏以朔方兵追击，至黑山呼延谷败之，卤弃仗走，取
副都护还。诏知运兼陇右经略使，营柳城。开元五年，
大破吐蕃，献俘京师。明年复出，将轻兵，丙夜至九曲，
获精甲、名马、犛牛甚众。既献获，诏分赐文武五品以
上清官及朝集使三品者。进兼鸿胪卿，摄御史中丞。
六州胡康待宾反，率王晙讨平之，拜左武卫大将军，
授一子官，赐金帛。九年，卒于军，年五十五。赠凉州都督。知运屯西方，戎夷畏惮，与王君㚟功名略等，时号
“王、郭。”帝诏中书令张说纪其功于墓碑。上元中，配飨
太公庙。永泰初，谥曰威。